Diari Oficial de la Generalitat Valenciana


Sumari del DOGV 9415, del 30-08-2022 (2022/7804)

RESOLUCIÓ de 10 de març de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'investigació d'aigües subterrànies per a proveïment i regadiu, en el polígon 1, parcel·la 76, partida Corral del Notari, al terme municipal de Bocairent. Expedient: (1971261) 57/2021/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9415

Data del DOGV
:   30-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7804


Data del document
:   10-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Bocairent
    * impacte ambiental

RESOLUCIÓ de 10 de març de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'investigació d'aigües subterrànies per a proveïment i regadiu, en el polígon 1, parcel·la 76, partida Corral del Notari, al terme municipal de Bocairent. Expedient: (1971261) 57/2021/AIA. [2022/7804]  
  
«Informe d'impacte ambiental  
Expedient: (1971261) 57/2021/AIA  
Títol: Projecte d'investigació d'aigües subterrànies per a proveïment i regadiu al terme municipal de Bocairent. Partida Corral del Notari  
  
Titular: Finques Sol i Terra, SL.  
Òrgan substantiu: Servei Territorial d'Indústria, Energia i Mines de València  
Expedient en l'òrgan substantiu: ASOSUB/2019/93/46  
Localització: TM de Bocairent, polígon 1, parcel·la 76, partida Corral del Notari  
  
Descripció del projecte  
Segons la documentació aportada, la finalitat del projecte és el proveïment de la urbanització del Pinar del Parat i el reg de suport d'unes 200 fanecades (16,62 ha ) d'oliveres i ametlers, entre les quals es troba la parcel·la on se situarà el sondeig. Amb la nova captació es pretén satisfer les necessitats hídriques dels habitatges que hi ha, que fins ara no disposen de proveïment públic. A la demanda agrícola s'ha assignat una dotació de 1.072 m³/ha/any per la qual cosa resultaria necessari un volum anual total de 17.800 m³. La demanda urbana ha de cobrir el proveïment de 120 habitatges, la majoria d'ús estacional, amb una població estimada de 480 habitants i amb una dotació assignada de 0,275 m³/habitant/dia, per la qual cosa farien falta 22.500 m³/any. S'hi ha d'afegir la demanda de la urbanització per a la resta d'usos comuns (edificis municipals, neteja i arruixada de carrers, reg de jardins, etc.) (2.200 m³/any). Del conjunt de tot això resulta una demanda hídrica anual de vora 42.500 m³/any.  
  
En la documentació es defineixen les obres necessàries per a dur-ho a terme, mitjançant la perforació i el condicionament d'un sondeig d'investigació que permeta conéixer les possibilitats d'obtindre aigua subterrània en quantitat i qualitat suficients per a garantir el proveïment urbà i la viabilitat de l'explotació agrícola.  
El sondeig ha de captar de l'aqüífer Solana-Benicadell 62.9.87.44, que pertany al subsistema 50.1 Solana-Almirall-Mostalla. Segons la denominació actual, es localitza sobre la massa d'aigua subterrània Bolcadors-Albaida, amb codi 080.161. Es preveu que el sondeig travesse materials del Cretàcic superior, començant amb 150 m de calcàries micrítiques amb nivells de calcarenites (Senonià), per a continuar amb una alternança de dolomies margoses i margues fins als 210 m (Turonià), seguint fins a la fi del sondeig (250 m) amb dolomies grises (Cenomanià).  
L'obra s'ha de fer a rotopercussió i tindrà 250 m de profunditat, amb un diàmetre de perforació de 380 mm en els primers 6 m i de 315 mm fins a al final del sondeig. S'ha d'entubar íntegrament amb canonada d'acer de 350 mm de diàmetre interior en els sis primers metres i d'ací fins al final de l'obra amb canonada de 315 mm, l'una i l'altra amb 6 mm de grossària. Es preveu el ranurat del tub a partir de 140 m profunditat, que és quan s'espera que s'arribe a les formacions amb més possibilitats aqüíferes. En acabar l'obra s'ha de netejar i desenvolupar-la, i ha de quedar condicionada per a un assaig de bombament posterior, de 24 hores de duració com a mínim, amb un equip de bombament de potència capaç d'elevar aproximadament 20 l/s a 200 metres de columna d'aigua. Finalment, s'han de prendre mesures piezomètriques en el mateix pou tant durant el bombament com al final i en recuperació. Es preveu que l'aigua es trobe a 140 m de profunditat i el nivell dinàmic a 180 m.  
  
La porció nord de la parcel·la està situada en una zona classificada com a sòl no urbanitzable protegit comú, i la superfície inferior com a sòl no urbanitzable comú d'ús agrari. El sondeig és dins de terreny forestal segons la Llei 3/1993, de 9 de desembre, forestal de la Comunitat Valenciana. El lloc està allunyat d'espais naturals protegits i espais de la Xarxa Natura 2000, així com de qualsevol altra afecció a àrees protegides o vies pecuàries.  
  
Tramitació administrativa  
Mitjançant l'escrit signat el 17 de març de 2021, el cap del Servei Territorial d'Indústria i Energia de València (ref. exp. ASOSUB/2019/93/46) va traslladar el projecte de l'esmentada obra i del document ambiental de l'expedient, a fi de sotmetre'l al procediment d'avaluació ambiental simplificada segons l'annex II, grup 3 de la Llei 21/2013, de 9 de desembre d'avaluació ambiental.  
Després d'examinar la informació que hi ha en l'expedient, s'estima que aporta elements de judici suficients per a continuar amb el procediment d'avaluació ambiental simplificada.  
  
Consideracions ambientals  
A partir del document tècnic tramitat, de l'anàlisi feta, i de la consideració dels criteris de l'annex III de la Llei 21/2013, modificat per la llei 9/2018, resulta el que hi ha tot seguit.  
Característiques del projecte  
a) Durant la fase d'execució, la superfície afectada pels equips de perforació, canonades, maquinària, bassa de llots i accessoris serà d'uns 150 m², i l'afecció ha de desaparéixer tan prompte es desmunten i retiren. Una vegada acabada l'obra de perforació i la instal·lació, no cal més condicionament que construir la caseta per al quadre de control i maniobra.  
b) El termini màxim d'execució de les obres és de tres mesos inclosos les obres de les instal·lacions elevadores i el muntatge i desmuntatge dels equips. Pel que fa a les obres necessàries per a fer la perforació, consisteixen a condicionar els accessos al pou, aplanar l'esplanada de perforació i excavar la bassa de llots. Per tant, es tracta d'una afecció de baixa entitat que ha de desaparéixer després d'aplicar les mesures protectores i correctores previstes, amb la qual cosa es garanteix l'absència d'impactes residuals significatius.  
c) Els residus que es generaran durant les obres procedeixen principalment de la perforació d'un sondeig de 250 m de profunditat, consistents en roca triturada, que s'emmagatzemaran en una bassa excavada al costat del pou. Segons les diferents longituds i diàmetres de cada tram de sondeig es preveu que el terreny extret durant la perforació tinga un volum de 50 m³. Es tracta d'un residu inert, que quedarà depositat en la bassa de llots i que, una vegada finalitzada la perforació, s'ha de tornar a condicionar, estenent-se i anivellant-se. Els residus procedents de la perforació del sondeig es poden classificar com a 01 05 04 (llots i residus de perforacions que contenen aigua dolça) i els de l'excavació de la bassa com a 17 05 04 (materials naturals excavats). No obstant això, la naturalesa litològica de tots dos és molt similar i, en tots dos casos, són residus inerts. D'altra banda, es generaran xicotetes quantitats de residus perillosos per l'ús de bidons de combustible, lubrificants i recanvis, que genera la maquinària: 15 02 02 (absorbents, materials de filtració) i 15 01 10 (envasos que contenen restes de substàncies perilloses o estan contaminats). Finalment, també es poden generar residus de poda i tala d'arbres en la parcel·la agrícola (principalment oliveres), que són necessàries per a condicionar els accessos de la maquinària al lloc de perforació. Uns residus que es poden assimilar a 02 01 07 (residus de silvicultura).  
  
d) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua), així com a la delimitació del perímetre de protecció ?ja que també és un proveïment urbà- entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
Ubicació del projecte  
El sondeig es localitza a l'extrem occidental del terme municipal de Bocairent a uns 4 km al nord-oest de Banyeres de Mariola i a 6,5 km al sud-oest de Bocairent. S'hi accedeix per la CV-81 partint de la darrera població, en sentit a Banyeres de Mariola i prenent un desviament a la dreta en arribar a la rotonda del km 21, on hi ha un polígon industrial. Després de recórrer 1.600 m del camí (assagador dels Calataiuds) s'arriba a la parcel·la on s'ha d'executar el sondeig, en un punt amb les coordenades UTM següents: (dàtum ETRS 89, fus 30): N:600.744 R: 4.290.821.  
b) L'emplaçament es troba al començament del peu dels relleus muntanyencs de la serra de la Solana, amb un relleu de pendents suaus amb matoll i bosc baix i escassos cultius de secà. La parcel·la està classificada en la part sud com a sòl no urbanitzable comú d'ús agrari (cultius de secà), i com a sòl no urbanitzable protegit en la zona de matoll. Ja que el sondeig s'ha de situar dins de terreny forestal, el promotor i el director de les obres han de preveure el compliment del que disposa el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es facen en terreny forestal o pels voltants.  
  
c) L'actuació no afecta cap espai natural protegit ni de la Xarxa Natura 2000, tampoc hàbitats naturals d'una rellevància especial ni altres elements ambientals, ni històrics o culturals coneguts o catalogats. S'hi han d'adoptar, no obstant això, mesures preventives i de control i seguiment per a comprovar el desenvolupament normal de les obres i per si es produïra qualsevol troballa fortuïta o situacions imprevistes. No obstant això, si és el cas, s'ha de complir el que estableixen els articles 63 i 65 de la Llei 4/1998, d'11 de juny, del patrimoni cultural valencià.  
Característiques de l'impacte potencial  
a) Els efectes contaminants de l'actuació es limiten a l'ús de maquinària (emissió de gasos de combustió i sorolls) amb un efecte temporal de tres mesos i de poca rellevància ambiental. El risc d'accidents el regulen les normes laborals i de seguretat minera, que són competència de l'òrgan substantiu, i és poc probable que puguen arribar a tindre efectes ambientals de consideració.  
b) Al marge de l'aprofitament hídric, l'ús de recursos naturals és irrellevant en aquesta classe d'obres, així com la generació de residus, més enllà del detritus generat per la perforació, que, per la poca magnitud, caràcter terrigen i naturalesa inerta, no és un problema d'eliminar.  
  
Per tot això i en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no té efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte de perforació «Projecte d'investigació d'aigües subterrànies per a proveïment i regadiu al terme municipal de Bocairent. Partida Corral del Notari» és un supòsit d'avaluació d'impacte ambiental simplificada, d'acord amb l'annex II grup 3.a) 3r de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció segona, capítol 2 del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot això, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc resolc,  
  
  
Primer  
Estimar que l'execució del «Projecte d'investigació d'aigües subterrànies per a proveïment i regadiu al terme municipal de Bocairent. Partida Corral del Notari», projectat en el polígon 1, parcel·la 76, del citat terme municipal i que promou Finques Sol i Terra, SL, sense perjudici d'obtindre prèviament les autoritzacions sectorials aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que hi ha en l'expedient, a les previsions del projecte i del document ambiental i als termes del present informe, en particular:  
1r) La superfície que es pretén posar en regadiu supera les 10 ha, per la qual cosa l'activitat està inclosa en el grup 1, c), 2n, de l'annex II de la Llei 21/2013, de 9 de desembre, d'avaluació ambiental (projectes de transformació a regadiu o de drenatge de terrenys, quan afecten una superfície superior a 10 ha). Per tot això, l'esmentada actuació és independent de l'execució del projecte d'investigació d'aigües subterrànies i no està continguda en l'objecte de la present resolució; per tant, s'ha de sotmetre, de manera separada i mitjançant un projecte específic, a l'avaluació ambiental simplificada regulada en el títol II, capítol II, secció 2a) de la dita llei.  
2n) Atesa la localització del sondeig dins de terreny forestal, el promotor i el director de les obres han de tindre en compte l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals que s'han d'observar en l'execució de les obres i treballs que es desenvolupen en terreny forestal o als voltants.  
3r) Si en l'execució de les obres es trobaren restes paleontològiques, arqueològiques o etnogràfiques, el promotor ha de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
4t) Els materials extrets de la perforació i els de l'excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per a l'ús en obres i operacions de rebliment diferents al lloc on es van generar. També mitjançant el Decret 200/2004, del Consell de la Generalitat, que regula l'ús de residus inerts en obres de restauració i rebliment (art. 3.1.a). No obstant això, als detritus del sondeig s'aplicaria el Decret 200/2004, ja que l'Ordre APM/1007/2007, només s'aplica a materials classificats amb el codi 17.05.2004. En qualsevol cas, el terreny s'ha de restaurar i ha de quedar amb la morfologia inicial.  
  
5é) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'ha d'abocar a llits naturals, directament o a través d'un sistema d'evacuació que mitjançant laminació de cabals o dissipadors d'energia siga efectiu per a evitar erosió i possibles danys en infraestructures i propietats adjacents. Si es produïren, el promotor de l'obra ha de reparar els desperfectes i, si és el cas, indemnitzar els afectats pels perjudicis ocasionats.  
6é) S'ha de preveure que el sondeig quede habilitat i disponible per a futurs controls de piezometria i de mostreig de l'aigua subterrània, excepte que l'òrgan competent ho determine innecessari per disposar d'altres opcions o d'una xarxa suficient.  
7é) En el cas que, per diferents motius, es renuncie a l'ús del sondeig (falta de cabal, mala qualitat de l'aigua, solsides en el pou, etc.) s'ha de clausurar i segellar, i restaurar el terreny a la situació original, ja que els pous abandonats o en desús són vies potencials puntuals de contaminació d'aqüífers i de riscos físics per a les persones.  
  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental s'ha de publicar en el Diari Oficial de la Generalitat Valenciana, sense perjudici que es publique en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes propis si, una vegada publicat en el Diari Oficial de la Generalitat Valenciana, no s'autoritza el projecte en el termini màxim de quatre anys des que es publica, excepte que s'acorde la pròrroga de la vigència de l'informe d'impacte ambiental.  
  
C. L'informe d'impacte ambiental no és objecte de cap recurs, sense perjudici dels que, si escau, procedisquen en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu ha de publicar en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 10 de març de 2022.- El director general de Qualitat i Educació Ambiental: Joan Piquer Huerga.